Grozītā vienotā dokumenta publikācija pēc maznozīmīga grozījuma apstiprināšanas saskaņā ar Regulas (ES) Nr. 1151/2012 53. panta 2. punkta otro daļu

(2019/C 3/09)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Šis maznozīmīga grozījuma apstiprināšanas pieteikums ir publicēts Komisijas datubāzē DOOR.

VIENOTS DOKUMENTS

“ZAMPONE MODENA”

ES Nr.: PGI-IT-01501-AM01 – 20.4.2018.

ACVN ( ) AĢIN ( X )

1. Nosaukums vai nosaukumi

“Zampone Modena”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.2. Apraksts par produktu, uz kuru attiecas 1. punktā minētais nosaukums

Ar nosaukumu “Zampone Modena” drīkst apzīmēt vārītu sālītas gaļas produktu, kuram, laižot to tirdzniecībā, ir šādas turpmāk noradītās organoleptiskās, ķīmiskās un fizikāli ķīmiskās īpašības.

Raksturīgās īpašības

Konsistence: produktam jābūt viegli sagriežamam šķēlēs, kuras nedrīkst sadrupt.

Izskats griezumā: šķēle ir blīva, un tās masu veido vienāda lieluma gabaliņos sakapāta izejviela.

Šķēles krāsa: sarkanīgi sārta, neviendabīga.

Garša: tipiska.

Gaļas ķīmiskās un fizikāli ķīmiskās īpašības –

kopējais proteīnu saturs: vismaz 17 %,

tauku un proteīnu attiecība: nepārsniedz 1,9,

kolagēna un proteīnu attiecība: nepārsniedz 0,5,

ūdens un proteīnu attiecība: nepārsniedz 2,70.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Produktu “Zampone Modena” veido cūkgaļas maisījums, kas iegūts no šķērssvītroto muskuļu audiem, cūku taukiem, cūku ādas, sāls, veseliem vai drupinātiem pipariem. Var tikt izmantotas arī šādas sastāvdaļas: vīns, ūdens saskaņā ar rūpniecībā ierastu praksi, dabiskie aromatizētāji, garšvielas un garšaugi, cukurs un/vai dekstroze, un/vai fruktoze, nātrija un/vai kālija nitrīts, nepārsniedzot 140 miljondaļas, askorbīnskābe un tās nātrija sāls. Kūpināšanas aromatizētāji nav atļauti. Iegūto maisījumu iepilda dabiskos apvalkos, kas pagatavoti no cūkas priekškājas ādas, neatdalot to no pirkstu kaulu distālās daļas; pēc masas iepildīšanas apvalkus augšdaļā aizsien.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

“Zampone Modena” pagatavošana noris šādos posmos: izejvielu sagatavošana, smalcināšana, maisīšana, iepildīšana apvalkos; tad seko žāvēšana (produktiem, ko laiž tirgū svaigā veidā), vai, ja vajadzīgs, iepriekšēja novārīšana un piemērota termiskā apstrāde (produktiem, ko laiž tirgū novārītus).

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produktu “Zampone Modena” pārdod veselu. Svaigos produktus pārdod nefasētus vai iepakotus, bet novārītos produktus pārdod piemērotos hermētiski aizdarītos iepakojumos. Iepakošanas darbības veicamas vienīgi 4. punktā noteiktajā ražošanas apgabalā.

3.6. Ar reģistrēto nosaukumu apzīmētā produkta marķēšanas īpašie noteikumi

Aizsargātās ģeogrāfiskās izcelsmes norādes “Zampone Modena” apzīmējums uz etiķetes jānorāda ar skaidriem un neizdzēšamiem burtiem, kas krasi atšķiras no visas rakstiskās informācijas uz etiķetes, un tam tieši blakus jābūt norādei “Indicazione Geografica Protetta” (“aizsargāta ģeogrāfiskās izcelsmes norāde”) un/vai akronīms “IGP” (“AĢIN”). Nedrīkst pievienot nekādu apzīmējumu, kas nav skaidri paredzēts noteikumos. Atļauts izmantot norādes, kurās ir atsauce uz nosaukumiem, uzņēmumu nosaukumiem vai privātiem zīmoliem, ja vien tās nav ar cildinošu nozīmi vai tādas, kas var maldināt patērētāju.

4. Ģeogrāfiskā apgabala īsa definīcija

“Zampone Modena” iegūst tā pagatavošanas tradicionālajā apgabalā, ko ģeogrāfiski veido šādu Itālijas provinču teritorija pilnībā: Modena, Ferrara, Ravenna, Rimini, Forlì-Cesena, Bologna, Reggio Emilia, Parma, Piacenza, Cremona, Lodi, Pavia, Milano, Monza-Brianza, Varese, Como, Lecco, Bergamo, Brescia, Mantova, Verona un Rovigo.

5. Saikne ar ģeogrāfisko apgabalu

Produkta “Zampone Modena” reputācijas pamatā ir to vietu ģeogrāfiskā izcelsme, kur šo produktu tradicionāli ražo. “Zampone Modena” sākotnēji ražots Modenā, bet pēc tam tas ražots arī pārējos Itālijas ziemeļu reģionos, kur tikuši pārņemti un izplatīti noteikumi, kas saistīti ar šo tīras cūkgaļas produktu pagatavošanas māku. “Zampone Modena” vēsturiskā izcelsme meklējama XVI gadsimta sākumā. Amatprasme un tehniskās zināšanas, kas tradicionāli nodotas no paaudzes paaudzei, ievērojot attiecīgo tradīciju, ir šā produkta būtiska sastāvdaļa, kura īpašības joprojām ir ļoti atkarīgas no vides un cilvēkfaktoriem. “Zampone Modena” reputāciju apstiprina daudzas rakstiskas liecības.

Ar ģeogrāfiskās izcelsmes norādi apzīmētā produkta kvalitāte ir atkarīga no ražošanas apgabala dabas un cilvēkfaktoriem. Noteiktā apgabala vides apstākļus var uzskatīt par tādiem, kādi raksturīgi Itālijas ziemeļu un centrālās daļas klimatam. Svarīgā nozīme, kāda ir produkta saiknei ar tradicionālo ražošanas apgabalu, izpaužas pārstrādātāju tehniskajās prasmēs, jo darbinieki laika gaitā ir specializējušies, lai produkta apstrāde varētu turpināties, pilnībā ievērojot tradīciju. Visam šo tradīciju un vides faktoru kopumam ir cieša saikne ar sociālekonomisko attīstību, kāda raksturīga šim ražošanas apgabalam un kas ir par pamatu neatkārtojamām īpašībām, ar ko izceļas šis produkts.

Atsauce uz specifikācijas publikāciju

(šīs regulas 6. panta 1. punkta otrā daļa)

Valdība ir uzsākusi valsts iebildumu procedūru, ar AĢIN “Zampone Modena” apzīmētā produkta specifikācijas grozījuma pieteikumu 2018. gada 26. februārī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 47. numurā.

Produkta specifikācijas konsolidētā redakcija ir pieejama šajā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

(1) OV L 179, 19.6.2014., 17. lpp.